梅尧臣
永叔赠酒
大门多奇酝，一斗市钱千。
贫食尚不足，欲饮将何缘。
岂能以口腹，屈节事豪权。
闭户饱於齑，作诗涌如泉。
一日复一夕，醒目常不眠。
穷腊忽可怪，双壶故人传。
呼儿欲自酌，瓦盏无完全。
其能饔甘脆，而况侑夭妍。
却令情怀恶，分与富贵偏。
收拾不复尝，排置屋角边。
傥有嘉客至，倾倒相与颠。
何暇问浓薄，但觉窗扉旋。
谁识我为我，宾主各颓然。
始得语且横，既醉论益坚。
曾不究世务，闲气争古先。
毕竟两未决，辨吻空流涎。
嗟我儒者饮，聒耳无管弦。
虽云暂欢适，终久还愁煎。
自甘不偶死，宁慕金印悬。
愿频致此物，勿恤疮檐肩。